1.

atsižvelgdamas į vykstančias derybas dėl asociacijos susitarimo, teikia šias rekomendacijas Tarybai, Komisijai ir Europos išorės veiksmų tarnybai (EIVT): a) ES įsipareigojimus ir vykstančias derybas su Moldovos Respublika pagrįsti tvirtu nusistatymu, kad ES perspektyva, įskaitant Europos Sąjungos sutarties 49 straipsnį, kuri turėtų būti susieta su struktūrinių reformų įgyvendinimu, yra vertinga reformų įgyvendinimo užtikrinimo priemonė ir būtina paskata, kad visuomenė pritartų šioms reformoms; b) taikyti Moldovos Respublikai „daugiau už daugiau“ ir diferenciacijos principus, remiantis individualiais Moldovos Respublikos nuopelnais ir laimėjimais per pastaruosius dvejus metus; c) palankiai vertinti stabilų ir pažangų Moldovos Respublikos bendradarbiavimą vykstančiose derybose dėl asociacijos susitarimo ir dėl įvairių bendradarbiavimo aspektų, įskaitant užsienio ir saugumo politiką, bendradarbiavimą energetikos klausimais, žmogaus teises ir prekybą, – dėl šio bendradarbiavimo sėkmingai ir laiku užbaigtos derybos dėl daugelio skyrių; d) imtis reikiamų veiksmų siekiant užtikrinti, kad derybos su Moldovos Respublika ir toliau vyktų nuosekliai ir tuo tikslu suaktyvinti tęstinį dialogą su visomis politinėmis šalimis ir skatinti šalių tarpusavio dialogą Moldovos Respublikoje, kadangi norint tęsti reformų procesą labai svarbu šalyje užtikrinti politinį stabilumą; e) užtikrinti, kad asociacijos susitarimas būtų išsamus ir į ateitį nukreiptas pagrindas plėtoti santykius su Moldovos Respublika ateityje; f) įgyvendinti svarbų bendros ir koordinuotos valstybių narių paramos poveikį, kaip numatyta Moldovos Respublikos draugų grupės veiksmuose; g) dėti dvigubai daugiau pastangų siekiant rasti tvarų Padniestrės konflikto sprendimą ir tuo tikslu numatyti tvirtesnį ir tiesioginį dalyvavimą politiniame Padniestrės konflikto sprendimo procese, vadovaujantis Moldovos Respublikos teritorinio vientisumo principu, taip pat priimti pasitikėjimą didinančias priemones, įskaitant bendrą reintegracijos programų parengimą ir žmonių santykių skatinimą, atsižvelgiant į tai, kad Padniestrės regione nėra realaus konflikto; h) užtikrinti, kad aktyviam ES vaidmeniui 5 + 2 derybose būtų skirtos pakankamos lėšos, ypač pasibaigus ES specialiojo įgaliotinio įgaliojimams; i) paraginti Rusijos Federaciją imtis konstruktyvesnių ir rezultatų siekiančių veiksmų, kad būtų pasiekta pažanga derybose ir sukurtos sąlygos ilgalaikiam ir visapusiškam susitarimui; j) užtikrinti, kad asociacijos susitarimo, ypač glaudaus bendradarbiavimo plataus masto laisvosios prekybos susitarimo, aprėptis ir poveikis būtų taikomi Padniestrės regionui, kaip neatskiriamai Moldovos Respublikos daliai; k) imtis reikiamų veiksmų siekiant paremti Moldovos Respubliką, kad būtų įvykdytos visos būtinos vizų režimo liberalizavimo sąlygos, pageidautina iki susitarimo sudarymo; l) informuoti Moldovos Respublikos piliečius apie asociacijos susitarimą ir veiksmų planą dėl vizų liberalizavimo siekiant, kad būtų pritarta reformų darbotvarkei; m) užtikrinti, kad 2011 m. pabaigoje prasidėtų derybos dėl glaudaus bendradarbiavimo plataus masto laisvosios prekybos erdvės ir kad tuo pačiu metu būtų įvertinti glaudaus bendradarbiavimo plataus masto laisvosios prekybos erdvės poveikis Moldovos ekonomikai ir jos atitinkami socialiniai ir aplinkosauginiai padariniai; n) palankiai įvertinti priimtą ES parengtą pagrindinių prekybos rekomendacijų įgyvendinimo veiksmų planą ir nedelsiant pradėti derybas su Moldovos Respublika dėl glaudaus bendradarbiavimo plataus masto laisvosios prekybos erdvės, kuri būtų neatskiriama asociacijos susitarimo dalis, siekiant skatinti visapusišką politinę ir ekonominę Moldovos Respublikos integraciją su ES, kad Moldovos Respublika galėtų pritraukti užsienio investicijų ir tapti našesnė, siekdama panaikinti savo priklausomybę nuo emigrantų perlaidų ir pereiti prie konkurencinės eksporto rinkos ekonomikos; visgi pripažinti, kad pirmiausia Moldovos Respublika turėtų įrodyti, kad ji turi pakankamai pajėgumo pritaikyti savo teisines ir ekonomines struktūras prie prekybos integracijos su ES reikalavimų; o) parengti plataus užmojo ir sąžiningą derybų dėl glaudaus bendradarbiavimo plataus masto laisvosios prekybos erdvės darbotvarkę, kurioje dėmesys būtų skiriamas dvišalės prekybos ir investicijų trukdžių pašalinimui, t. y. teisinių ir reguliavimo skirtumų techninių, sanitarijos ir fitosanitarijos standartų srityje panaikinimui, ir kitiems uždaviniams, susijusiems su Moldovos finansų sistema ir konkurencijos teise; šiuo atžvilgiu palankiai įvertinti Moldovos Respublikos jau pasiektą pažangą įmonių teisės, vartotojų apsaugos, muitinių, ekonominio dialogo, finansinių paslaugų, viešųjų finansų valdymo ir bendradarbiavimo energetikos klausimais srityse, kurios įeina į derybas dėl asociacijos susitarimo su ES; p) suteikti didesnę paramą Moldovos Respublikai siekiant padidinti jos konkurencingumą, kad būtų galima pasinaudoti privalumais, kuriuos gali suteikti glaudaus bendradarbiavimo plataus masto laisvosios prekybos erdvė; q) pabrėžti, kad Moldovos Respublikai būtina ir toliau tęsti vidaus reformas, gerinti verslo ir investicijų aplinką ir spręsti vidaus problemas, kurios trukdo ekonomikos ir prekybos ryšiams su ES (pavyzdžiui, įveikti tokias problemas, kad šalis neturi Prezidento ir kovoja dėl Padniestrės); r) daryti didelį spaudimą ir drauge teikti paramą Moldovos valdžios institucijoms, kad jos žmonių labui sustiprintų reformas ir pasiektų apčiuopiamą pažangą kovojant su korupcija, reformuojant teismų sistemą, prokuratūrą ir policijos įstaigas; s) remti Moldovos valdžios institucijas taip, kad jos galėtų padaryti konkrečią pažangą teisėsaugos institucijų netinkamo elgesio ir kankinimų panaikinimo klausimu; t) susitarime pabrėžti teisinės valstybės, gero valdymo ir kovos su korupcija svarbą ir toliau remti teismų sistemos reformą, kaip vieną iš prioritetų; įtikinti Moldovos vyriausybę, kad labai naudinga tęsti jau vykstantį visapusišką, išsamų, skaidrų ir nešališką tyrimą dėl 2009 m. balandžio mėn. įvykių; u) įtraukti standartines žmogaus teisių apsaugos ir populiarinimo nuostatas, kurios atitiktų aukščiausio lygio tarptautinius ir Europos standartus, remiantis ES ir Moldovos Respublikos dialogu žmogaus teisių klausimais ir visapusiškai pasinaudojant Europos Tarybos ir ESBO sistema, ir skatinti Moldovos valdžios institucijas populiarinti mažumoms priklausančių asmenų teises pagal Europos Tarybos tautinių mažumų apsaugos pagrindų konvenciją ir ES pagrindinių teisių chartiją; v) skatinti Moldovos valdžios institucijas priimti visapusiškos ir veiksmingos kovos su diskriminacija teisės aktus, atitinkančius ES teisės aktus ir ES pagrindinių teisių chartiją; be kita ko, į šiuos teisės aktus turėtų būti įtrauktos nuostatos dėl kovos su diskriminacija dėl seksualinės orientacijos; remti kovos su netolerancija ir diskriminacija švietimo programų institucionalizavimą, taip pat remti pilietinės visuomenės veiklą skatinant abipusę pagarbą ir supratimą ir kovojant su netolerancija šeimose, bendruomenėse, mokyklose ir socialiniuose sluoksniuose; w) užtikrinti, kad laisvos žiniasklaidos vertybių skatinimas išliktų šiuo metu su Moldovos Respublika vykstančių derybų prioritetu, ir raginti Moldovos valdžios institucijas sustiprinti ir remti nepriklausomą žiniasklaidą, užtikrinti viešosios žiniasklaidos neutralumą ir skatinti pliuralistinės žiniasklaidos aplinką, nes tai padidins sprendimų priėmimo proceso skaidrumą; paskatinti Moldovos valdžios institucijas užtikrinti, kad visos atsakingos žiniasklaidos agentūros atitiktų ES standartus dėl žiniasklaidos laisvės ir pliuralizmo; x) raginti Europos Komisiją padėti plėtoti naujų komunikacijų sektorių ir teikti techninę paramą plačiajuosčio interneto plėtrai Moldovos Respublikoje; y) skatinti Moldovos valdžios institucijas parodyti didesnį pasiryžimą skaidriai valdyti viešuosius finansus ir gerinti viešojo pirkimo teisės aktus, siekiant užtikrinti gerą valdymą, didesnę atskaitomybę, vienodas galimybes ir sąžiningą konkurenciją; z) atkreipti dėmesį į teigiamą 2008 m. Moldovos Respublikai suteiktų autonominių prekybos lengvatų poveikį šalies eksportui, apgailestaujant, kad pasinaudoti lengvatomis trukdo abiejų šalių standartų skirtumai; turėti mintyje, kad Moldovos Respublikai ir toliau reikia skatinti spartesnę šalies ekonomikos plėtrą ir eurointegraciją; aa) pabrėžti, jog reikia skaidrios verslo aplinkos ir atitinkamų teisinių reformų, siekiant paskatinti tiesiogines užsienio investicijas; ab) susitarime pabrėžti, kad labai svarbu įgyvendinti ir vykdyti teisės aktus dėl intelektinės nuosavybės, atsižvelgiant į aukštą dabartinį piratavimo ir klastojimo lygį; ac) remtis konkrečiais veiksmais, kurių imtasi pagal Europos Sąjungos ir Moldovos Respublikos partnerystės ir bendradarbiavimo susitarimo protokolą dėl Moldovos dalyvavimo Bendrijos programose ir agentūrų veikloje ir kurie turėtų atsispindėti asociacijos susitarime; ad) asociacijos susitarime atsižvelgti į aukščiausius aplinkos standartus, turint mintyje, be kita ko, Moldovos Respublikos dalyvavimą Dunojaus regiono strategijoje, ir raginti modernizuoti stambiuosius pramonės objektus, ypač esančius Dniestro dešiniajame krante; toliau atsižvelgti į regioninio bendradarbiavimo Juodosios jūros regione ir Moldovos Respublikos aktyvaus dalyvavimo ES politikoje šioje erdvėje, įskaitant jos galimą dalyvavimą ES strategijoje dėl Juodosios jūros, svarbą; ae) kadangi geležinkelio linijos Kišiniovas – Tiraspolis atidarymas iš naujo svarbus ekonominiam vystymuisi, apsvarstyti, kokių reikėtų imtis tolimesnių priemonių siekiant pagerinti viešąjį transportą ir užtikrinti, kad šalyje vyktų sklandus prekių judėjimas, ir ar ES pasienio pagalbos misija Moldovoje ir Ukrainoje (angl. EUBAM) galėtų ir toliau kokiu nors būdu padėti; af) toliau remti Moldovos ir Ukrainos sienos demarkavimo priemones ir išnagrinėti galimybę pratęsti EUBAM įgaliojimus, kurie greitai nustos galioti; ag) užtikrinti, kad Moldovos valdžios institucijos imtųsi konkrečių priemonių, siekdamos atgrasinti nuo kontrabandos vežimo per šią valstybę; ah) skatinti gilesnę energetikos sektoriaus reformą, kuri sustiprintų Moldovos Respublikos energetinį saugumą, visų pirma skatinant energijos taupymą, energijos vartojimo efektyvumą, atsinaujinančių energijos šaltinių naudojimą, infrastruktūros įvairovę ir Moldovos Respublikos dalyvavimą ES regioniniuose projektuose, ir skatinti mažinti energijos kainas, kurios palaiko didelę infliaciją; ai) remti Moldovos valdžios institucijų siekį prijungti Moldovos energijos tinklus prie tarpusavyje sujungto žemyninės Europos elektros tinklo; aj) skatinti Moldovos valdžios institucijas patenkinti 34,5 proc. gyventojų, gyvenančių visiškame skurde arba itin skurdžiai, poreikius ir padėti joms tai padaryti; ES parama Moldovos Respublikai turėtų labiau atspindėti šią realybę ir jos programos turėtų būti atitinkamai nukreiptos; ak) užtikrinti, kad ekonomikos atsigavimas atsispindėtų ir būtų kuriamos darbo vietos ir kad Moldovos Respublika ir toliau siektų konvergencijos su ES standartais užimtumo srityje, įskaitant nediskriminavimą, sveikatą ir saugą darbo vietoje; al) pabrėžti Moldovos valdžios institucijoms, kad būtina liberalizuoti oro eismo paslaugas, nes tai turėtų didelę įtaką Moldovos visuomenės judumui; am) pabrėžti teigiamai vertinamas daugiašales iniciatyvas, vykdytas pagal Rytų partnerystę, ypač Išsamią institucijų kūrimo programą (IIKP) ir muitinių bendradarbiavimo priemones; an) suteikti pakankamą finansinę ir techninę paramą Moldovos Respublikai, siekiant užtikrinti, kad ji galėtų įvykdyti savo įsipareigojimus, prisiimtus derybose dėl asociacijos susitarimo ir susijusius su visišku jo įgyvendinimu, tęsiant Išsamias institucijų kūrimo programas ir užtikrinant, kad ES finansuojamose programose atsispindėtų šis tikslas; ao) padidinti ES paramą ir ekspertų pagalbą Moldovos Respublikos pilietinės visuomenės organizacijoms, kad jos galėtų vykdyti vidaus reformų ir įsipareigojimų, kuriuos prisiėmė vyriausybė, kontrolę ir užtikrinti didesnę atsakomybę; ap) įtraukti aiškius asociacijos susitarimo įgyvendinimo kriterijus ir numatyti stebėjimo mechanizmus, įskaitant reguliarių ataskaitų teikimą Europos Parlamentui; aq) paraginti ES Aukšto lygio patariamąją grupę Moldovos Respublikos klausimais reguliariai pateikti savo veiklos ataskaitas Europos Parlamentui; ar) toliau skatinti visapusišką bendradarbiavimą pagal Rytų partnerystę, taip pat reguliariai informuoti Europos Parlamentą apie pasiektą pažangą; as) konsultuotis su Europos Parlamentu dėl nuostatų, reglamentuojančių parlamentų bendradarbiavimą; at) skatinti ES derybų grupę ir toliau gerai bendradarbiauti su Europos Parlamentu ir nuolat teikti pažangos ataskaitas pagal SESV 2018 straipsnio 10 dalį, kurioje numatyta, kad Europos Parlamentas nedelsiant ir išsamiai informuojamas visais procedūros etapais;